《刘端行自建溪归数来斗茶大小数十战予惧其坚壁不出为作斗茶诗一首且挑之使战也》
宋代·王庭圭

乱云碾破苍龙璧，自言鏖战无勍敌。一朝倒垒空壁来，似觉人马俱辟易。

我家文开如此儿，客欲造门忧水厄。

酒兵先已下愁城，破睡论功如破贼。惟君盛气敢争衡，重看鸣鼍斗春色。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。